NOS Ioellus Dei gratia Remensis Archiepiscopus, Notum facimus vniuersis præsentes litteras inspecturis, Quod nos vidimus,  diligenter inspeximus quoddam priuilegium. Monachorum Siluiniacensium a sanctissimo patre Vrbano quondam Dei gratia summo Pontifice, non rasum, non cancellatum, nec in aliqua parte sui vitiatum, scriptum  confirmatum sub hac forma. VRBANVS Episcopus seruus seruorum Dei, filiis in Domino charissimis Siluiniacensis Cœnobij Monachis salutem  Apostolicam benedictionem. Quoniam supernæ benedictionis dignatione multimoda actum est, vt nos ipsi Monasterium vestrum,  beati Maioli corpus intra Ecclesiam ad locum alium transferre meruerimus, dignum duximus, cum Cluniacensis Cœnobij, cui tanquam membra capiti singulariter inhæretis, dilectione præcipua, tum religionis vestræ reuerentia, vos,  locum vestrum specialius sedis Apostolicæ protectione munire. Eapropter præsente confratre nostro venerabili DVRANTIO Aruernensi Episcopo, constituimus ne pro communi parrochiæ excommunicatione, vel interdictione, vllo vnquam tempore Cœnobium vestrum interdictionis alicuius iacturam sentiat, nec vlli viuentium facultas sit, infra Monasterium, seu villæ adiacentis ambitum, aut assultum facere, aut quemlibet hominem capere vel deprædari. Vnde etiam egregium militem Archimbauldum sub manus propriæ stipulatione in manum nostram polliceri, supra parentis proprij tumulum fecimus, vt vniuersa quæ pater, aut aui eius, loco vestro contulerant tam in rebus quam in immunitatibus  consuetudinibus, omni vitæ suæ tempore debeat illibata seruare,  Datum apud Monticulum per manum Ioannis sanctæ Romanæ Ecclesiæ diaconi Cardinalis, Idibus Nouembris, Indict. III. anno Dominicæ Incarnationis MXCVII. Pontificatus autem Domni Papæ Vrbani, VIII. In cuius rei testimonium ad petitionem Monachorum Siluiniacensium, præsentibus litteris sigillum nostrum fecimus apponi, in testimonium veritatis. Actum anno Domini MCCXL. V. mensis Augusti.